**Pressemeddelelse**

**"SPACES”**

En tværæstetisk udstilling af billedkunstner Anja Christensen og arkitekt og mediekunstner Birgit Kjærsgaard

Anja Christensen og Birgit Kjærsgaards samarbejde tager afsæt i den fælles motivation; ønsket om via kunsten at sætte fokus på begreberne nærvær og fordybelse. ’SPACES’ er derfor en udstilling, der forsøger at engagere den besøgende i et nærvær, som bl.a. etableres gennem oplevelsen af skulpturkroppens uoverskuelige og amorfe materialitet og fordybelse i meditative virtuelle 3D-billedformationer.

Dette fokus skal forstås i lyset af den udprægede rastløshed, som kendetegner individet i det senmoderne samfund. I takt med at informationsstrømmene mangedobles og tempoet i samfundet skrues op, sættes sindet under pres, fordi det simpelthen bliver sværere for det enkelte menneske at orientere sig og navigere i en verden, der forekommer ustabil og grænseløs.

Når verden er usammenhængende og alle ting udskiftelige, er vi tilbøjelige til enten at hænge fast i fortiden eller jage fremtiden. At være tilstede i nuet stiller ekstraordinære krav til vores psyke, for kun med kontakt til en stærk personlig kerne kan vi skabe stabilitet i livet og være til stede i nuet.

Anja Christensen og Birgit Kjærsgaard har uafhængigt af hinanden opsøgt østens traditioner for der at søge svar på nogle af de udfordringer, som de oplever at vestens materialistiske og rastløse livsform skaber for os. Rastløsheden forvandles der, hvor der findes traditioner for at forstå sig selv i forhold til verden gennem rituelle og meditative praksisformer, som nedtoner materialisme for bl.a. at styrke indre ro, nærvær i nuet, taknemmelighed og spiritualitet.

SPACES er opstået gennem teoretisk og praktisk research - kunstnerne har arbejdet med egne livspraksisser og med meditation. Dette ligger som spor i værkerne, der ofte bliver til gennem langsommelige tilblivelsesprocesser og derved i sig bærer den fordybelse, som skal anråbe eller vække et nærvær hos beskueren og pege på sammenhængen mellem en indre og en ydre verden. Udstillingen efterstræber det punkt eller mellemrum i tiden, hvor vi møder os selv i nuet, fordi sindet for et kort øjeblik er i ro og ikke plager os med sit tankemylder. Dér i det tankefrie men sanselige og årvågne ’space’, kan vi måske få et glimt af hvem vi er og hvorfor vi er her.

Anja Christensen udstiller skulpturelle installationer og store kultegninger, som er blevet til på grundlag af undersøgelser vedrørende sindet og bevidstheden set i relation til både ny vestlig forskning og østlig filosofi.

Birgit Kjærsgaards arbejder viser 3Dfilm og virtuelt genererede stillfotografier. Værkerne skabes ud fra et omfattende researchmateriale, der beskriver forskellige kulturers tegn og figurer. Filmene fungerer som ’meditationer’ i sig selv.

**SPACES: 3. maj - 1. juni**

**Åben tirsdag – fredag 13 – 17 lørdag-søndag 10-14**

**Nicolaj**

**Skolegade 28**

**6000 Kolding**

**nicolaj@kolding.dk**

**79 79 10 31**